b'\n_START_ARTICLE_\nIndependent Labour Party (Storbritannia)\n_START_PARAGRAPH_\nIndependent Labour Party (ILP) ble etablert i 1893, og var et sosialistisk parti i Storbritannia. Det utgjorde fra 1906\xe2\x80\x931932 en partifraksjon innen Labour Party. P\xc3\xa5 1920-tallet kunne ILP telle omtrent 40 parlamentsmedlemmer blant sine tilhengere, men b\xc3\xa5de interne stridigheter og fallende oppslutning f\xc3\xb8rte til at partiet mistet st\xc3\xb8tte gjennom \xc3\xa5rene. Dets tre gjenv\xc3\xa6rende parlamentsmedlemmer meldte overgang til Labour i 1947, og partiet ble oppl\xc3\xb8st i 1972._NEWLINE_Independent Labour Party mistet en betydelig del av sine medlemmer og alminnelig st\xc3\xb8tte da partiet konsekvent holdt fast p\xc3\xa5 sin pasifistiske linje under F\xc3\xb8rste verdenskrig. Det ble ytterligere svekket da Den tredje internasjonale ble opprettet, og partiledelsen med Ramsay MacDonald og Philip Snowden i spissen motsatte seg en n\xc3\xa6rmere tilknytning til det nyopprettede, Moskva-styrte Komintern, hva som f\xc3\xb8rte til intern splittelse._NEWLINE_I 1932 vedtok partiet endelig \xc3\xa5 melde seg ut av Labour Party. Beslutningen fikk drastiske konsekvenser for ILP, som mistet rundt 75% av medlemsmassen._NEWLINE_Ogs\xc3\xa5 annen verdenskrig f\xc3\xb8rte til interne gnisninger, men det var f\xc3\xb8rst efter 1945 at partiet definitivt begynte \xc3\xa5 bli mindre betydelig p\xc3\xa5 den politiske scenen til tross for at det var en meget bestemt motstander av blant annet kjernefysisk opprustning._NEWLINE_Efter fusjonen med Labour Party har det forhenv\xc3\xa6rende ILP til en viss grad fortsatt sin rolle som intern pressgruppe i moderpartiet._NEWLINE_Blant kjente partimedlemmer gjennom tidene er forfatteren George Orwell, fagforeningsmannen John Burns og den senere fascistlederen Oswald Mosley.'